b'\n_START_ARTICLE_\nPozdravljen, ljubljanski \xc5\xa1kof!\n_START_PARAGRAPH_\nPozdravljen, ljubljanski \xc5\xa1kof! je neobjavljena igra Jo\xc5\xbeeta Vombergarja iz leta 1949, ki je nastala ob obisku \xc5\xa1kofa Ro\xc5\xbemana v Buenos Airesu.\n_START_SECTION_\nVsebina\n_START_PARAGRAPH_\nSlovenci v Buenos Airesu se pripravljajo na sprejem \xc5\xa1kofa Ro\xc5\xbemana, fantje postavljajo mlaje, dekleta pletejo vence. Zbirajo se z vseh koncev, iz Bariloch, Mendoze, Cordobe, Ria Negra itn. Vrnjeni domobranec Tine, ki je pre\xc5\xbeivel smrtno brezno, je prinesel v sebi 12.000 pobitih tovari\xc5\xa1ev, vsi se bodo poklonili \xc5\xa1kofu, ki kot dober pastir i\xc5\xa1\xc4\x8de svojo \xc4\x8dredo. Skupino v narodne no\xc5\xa1e oble\xc4\x8denih deklet si ogleduje tudi Majdi\xc4\x8d, ekonomski emigrant s Krasa, ki \xc5\xbee dvajset let \xc5\xbeivi v Argentini; rad bi sinu pokazal narodne no\xc5\xa1e, \xc4\x8deprav ga ni nau\xc4\x8dil slovensko. V pogovoru z Minko ugotovita, da je Minkin fant Jurij njegov sin, ki je \xc5\xa1el med domobrance; o\xc4\x8de mu je to zameril, no\xc4\x8de odgovarjati na njegova pisma, ker se je boril za Nemce. Okoli stoje\xc4\x8di ugovarjajo, Peter pa Majdi\xc4\x8du pove, da so se borili le zoper komunizem in za slovenstvo, le branili so se pred nasiljem komunistov, ki so izkoristili okupacijo, da so jih pobijali. Pa ni \xc5\xa1lo samo za \xc5\xbeivljenje, \xc5\xa1lo je za vero vsega naroda, za to, ali bomo \xc5\xa1e kristjani. Kot je povedal sam pape\xc5\xbe: ali bo vladal \xc4\x8dez svet Kristus ali Antikrist. Boj zoper okupatorje je bil le pretveza, saj komunisti \xc5\xa1e zdaj zapirajo in more, po\xc5\xbeigajo cerkve, jih spreminjajo v plesi\xc5\xa1\xc4\x8da, brez sodbe obsojajo duhovnike. In \xc4\x8de je mladi Majdi\xc4\x8d branil svet pred naskokom hudi\xc4\x8da, je zato vreden, da ga lastni o\xc4\x8de zavr\xc5\xbee? Naroda ni ljubil tisti, ki ga je z ubijanjem trebil, ampak tisti, ki ga je re\xc5\xa1eval! Majdi\xc4\x8d je v zadregi, negotov in ko zagleda sina v narodni no\xc5\xa1i, si ne more kaj, da ne bi objel postavnega mladeni\xc4\x8da. Vtem se oglasijo zvonovi, tik za tem po\xc4\x8di mo\xc5\xbenar, ljudje z vzkliki in mahanjem pozdravljajo svojega \xc5\xa1kofa. Ko Prevzvi\xc5\xa1eni stopi na oder, ga pozdravi deklica, mu izro\xc4\x8di slovenski \xc5\xa1opek in ga v kratki pesmici prosi, naj jih osr\xc4\x8di s svojo o\xc4\x8detovsko besedo. Nato spregovori Prevzvi\xc5\xa1eni \xe2\x80\xa6'